Euroopa Komisjoni rahandusvolinik Olli Rehn ärgitas kreeklasi kiiresti kokku panema rahvusliku ühtsuse valitsust, mis hakkaks ellu viima Kreeka uut abiprogrammi.
Kaalul pole rohkem ega vähem kui Kreeka kuulumine Euroopa rahaliitu.
„Oleme teinud üleskutse luua rahvusliku ühtsuse valitsus ning oleme veendunud, et see on parim viis usalduse taastamiseks ja võetud kohustuste täitmiseks,“ ütles Rehn pühapäeval intervjuus agentuurile Reuters.
Rehn rõhutas, et uue laenumakse saamiseks peavad Kreeka kõik suuremad poliitilised jõud esmalt kinnitama uue abipaketi ning meetmed seatud tingimuste täitmiseks.
Rehni sõnul õõnestas Kreeka oma käitumisega (ootamatu teatega referendumi korraldamisest - toim.) teiste riikide usaldust, pöörates rajale, mis võib viia euroalast välja.
„Me ei soovi seda, kuid me peame valmis olema igaks stsenaariumiks. Ka selliseks, et kindlustada finantssüsteemi stabiilsus ja päästa euro,“ ütles Rehn.